**HANKELEPING nr** 1-12/19/0977-1

**Maanteeamet** registrikoodiga 70001490, asukohaga Teelise 4, 10916 Tallinn (edaspidi Hankija), mida esindab Maanteeameti peadirektor Priit Sauk

ja

**AS TREV-2 Grupp**,registrikoodiga 10047362, asukohaga Pärnu mnt 463, 10916 Tallinn (edaspidi Täitja), mida esindab juhatuse liige Tarvo Kuusk,

Täitja ja Hankija (edaspidi koos Pooled või eraldi Pool), sõlmisid käesoleva hankelepingu (edaspidi Leping) alljärgnevas:

1. Lepingu ese
   1. Lepingu esemeks on sõidukite riiklike registreerimismärkide (edaspidi Kaup) ostmine Lepingus sätestatud tingimustel.
   2. Lepingu esemeks on ka Kauba tootmise, pakendamise ning tarnimise korraldamine Täitja poolt ja Kaubale garantii tagamine Lepingus sätestatud tingimustel, samuti Kauba vastuvõtmiseks vajaliku dokumentatsiooni vormistamisega seotud toimingud.
2. Lepingu üldtingimused
   1. Lepingu dokumendid koosnevad Lepingust ja Lepingu lisadest.
   2. Lepingul on selle sõlmimise hetkel järgmised lisad:
      1. Lisa 1 – Tehniline kirjeldus;
      2. Lisa 2 – Täitja poolt esitatud hinnapakkumus.
   3. Pooled juhinduvad Lepingu täitmisel lisaks Lepingule ja selle lisadele ka Eesti Vabariigis kehtivatest eeskirjadest ja standarditest ning vajadusel muudest vastava valdkonna tehnilistest dokumentidest.
   4. Leping on sõlmitud avatud menetlusega riigihanke „Riiklik registreerimismärk“ (viitenumber 204620) tulemusena.
   5. Kui Lepingus ei ole sätestatud teisiti, siis viiteid kindlale punktile, alapunktile või lisale tõlgendatakse viidetena Lepingu vastavale punktile, alapunktile või lisale. Lepingus on kasutatud pealkirju vaid viitamise lihtsustamise huvides ning neid ei arvestata Lepingu sätete defineerimisel, tõlgendamisel või piiramisel. Lepingus, kus kontekst seda nõuab, võivad ainsuses olevad sõnad tähendada mitmust ja vastupidi.
   6. Lepingu täitmise keel on eesti keel.
   7. Tehniline kirjeldus on ära toodud Lepingu Lisas 1. Kauba maksumus ja eelduslikud kogused on ära toodud Lepingu Lisas 2.
3. Tähtajad, Kauba tellimine, Kauba valduse üleandmine ja omandi üleminek
   1. Lepingu täitmise periood on 36 kuud alates 26.07.2019. a eeldusel, et leping sõlmitakse hiljemalt 27.05.2019. a. Kui Tellijast sõltuvatest või sõltumatustest asjaoludest tulenevalt ei ole Lepingut sõlmitud hiljemalt 27.05.2019. a, siis algab lepingu täitmise periood nende päevade võrra hiljem, mille võrra lepingu sõlmimine edasi lükkub.
   2. Kauba tellimiseks esitab Hankija kontaktisik Täitjale kas e-posti või elektroonilise andmevahetuskanali teel (Hankija e-teenindus keskkonnas) tellimuse, nimetades ära tellitava Kauba kogused Lisas 1 nimetatud registreerimismärgi tüüpide kaupa ja tarnekohad. Hankija e-teenindus keskkonnale juurdepääsu tagab Hankija ja Täitja peab olema võimeline tellimust vastu võtma läbi Hankija e-teenindus keskkonna.
   3. Täitja kohustub tagama registreerimismärkide valmistamise jõudlusega vähemalt 900 tk tööpäevas, vastavalt Hankija tellimusele, ning pakendama ja toimetama need tellimuses märgitud kohta tellimuses märgitud ajaks või andma üle Hankija partnerile (nt postiteenuse osutaja).
   4. Täitja tarnib tellitud Kauba omal kulul ja annab Hankijale üle Hankija asukohas Heli tn 6, Tallinnas või annab Hankija partnerile üle, hiljemalt kahe tööpäeva jooksul, teistes Hankija asukohtades (teenindusbürood, mis on nimetatud Lisas 1) hiljemalt viie tööpäeva jooksul alates Hankija poolt tellimuse esitamise päevast. Kiirtellimus (orienteeruv kogus kolmeks aastaks ~ 3000 registreerimismärki) peab olema täidetud ja antud Hankijale üle Hankija asukohas Heli tn 6, Tallinnas hiljemalt 24 (kahekümne nelja) tunni jooksul (v.a puhkepäevade ja riiklike pühade ajal, mil kiirtellimust ei pea täitma).
   5. Kauba igakordsel üleandmisel esitab Täitja Hankijale Täitja allkirjastatud saatelehe, millel on ära toodud üleandmise kuupäev, üleantavate registreerimismärkide täpsed kogused tüüpide kaupa ja vastavad registreerimisnumbrid või nende vahemikud.
   6. Hankijal on õigus 3 tööpäeva jooksul pärast Kauba ning saatelehe saamist kontrollida Kauba seisukorda, kogust ja kvaliteeti ning veenduda selle vastavuses Lepingu dokumentidele.
   7. Kui Hankija on tuvastanud, et Kaup ei vasta Lepingu dokumentides kirjeldatud tingimustele, esinevad erinevused tellitud Kauba komplektsusest või kogusest, Kaup on mittekvaliteetne või erineb muul viisil Lepingust, esitab Hankija Täitjale vastavasisulise avalduse. Hankijal on õigus kuni puuduste likvideerimiseni Täitja poolt, keelduda Kauba eest maksmisest. Lahkarvamuste korral võivad Pooled kasutada sõltumatut eksperti. Ekspertiisi kulud kannab selle tellija, ekspertiisi tulemuste selgumisel hüvitab ekspertiisi kulud Pool, kelle kahjuks ekspertiisi otsus tehti, ekspertiisi esialgsele tellijale.
   8. Kui Kauba kontrollimisel selgub, et Kaup ei vasta Lepingu tingimustele, loetakse, et Kaup on Hankijale tähtaegselt üle andmata.
   9. Lepingu tingimustele mittevastavaks tunnistatud Kauba on Täitja kohustatud Hankija kirjalikult nõudmisel vahetama oma kulul ümber puudusteta Kauba vastu, parandama tasuta puudused Kauba koguses ja/või kvaliteedis või teostama muid Hankijaga kokkulepitud ja seaduses või Lepingus ettenähtud toiminguid, 2 tööpäeva jooksul alates Hankija poolt vastava teate saamisest.
   10. Kauba omandiõigus läheb Täitjalt Hankijale üle Kauba ja saatelehe Hankijale üleandmisel. Kuni Kauba omandiõiguse üleminekuni on juhusliku hävimise ja kahjustumise riisiko Täitjal.
4. Poolte õigused ja kohustused
   1. Pooled kohustuvad täitma Lepingu dokumentides sätestatud tingimusi.
   2. Pooled kohustuvad teatama teineteisele viivitamatult kõikidest asjaoludest, mis võivad takistada Lepingu nõuetekohast täitmist. Pooled kohustuvad esitama teineteisele kogu vajaliku teabe, mis on vajalik Lepingu kohaseks täitmiseks.
   3. Hankija kohustub Lepingu dokumentide kohase Kauba Lepingus sätestatud tingimustel vastu võtma.
   4. Hankija kohustub tasuma Kauba eest Lepingu dokumentides sätestatud tingimustel.
      1. Täitja vastutab registreerimismärkide ja transporditeenuse kvaliteedi, turvalisuse ja tähtaegadest kinnipidamise eest.
   5. Täitjal on õigus nõuda Hankijalt viivist vastavalt Lepingule.
   6. Hankijal on õigus nõuda Täitjalt leppetrahvi vastavalt Lepingule.
   7. Täitja kinnitab, et ta on teadlik, et Lepingus sätestatud Kauba tarnimise tähtaja täpne järgimine on Hankija jaoks väga oluline, sest registreerimismärkide väljastamine on Hankija poolt pakutav olulise tähtsusega avalik teenus.
   8. Täitja ei tohi täita kolmandate isikute tellimusi Eesti riiklikele sõidukite registreerimismärkidele.
5. Tasumine
   1. Kauba maksumus on 1 179 040,20 eurot, millele lisandub käibemaks 20% summas 235 808,04 eurot, kokku 1 414 848,24 eurot (edaspidi Tasu), mis on Täitja poolt Lisa 2 kohases hinnapakkumuses esitatud pakkumuse maksumus kokku.
   2. Lepingu Lisa 2 kohases hinnapakkumuses nimetatud Kauba kogused on eelduslikud ning Hankijal on õigus osta nimetatud kogustest rohkem või vähem Kaupa, millest tulenevalt võib muutuda ka ülal märgitud Tasu. Lisas 2 märgitud Kauba koguste suurenemine või vähenemine võib toimuda kuni 30% ulatuses esialgsetest Kauba kogustest.
   3. Tasu sisaldab kõiki Täitja poolt tehtavaid kulutusi Lepingu täitmisega seonduvalt, sealhulgas võimalikud tolli-, impordi ja muud maksud ning lõivud, Kauba tarnimise, pakendamise kulud jms. Täitja poolt Lepingu Lisa 2 hinnapakkumuses esitatud Kauba ühiku maksumus on Täitjale siduv terve Lepingu perioodi jooksul.
   4. Hankija tasub Täitjale üks kordkalendrikuus, vastavalt Hankija poolt ühes kalendrikuus vastu võetud Kauba arvule ja Täitja poolt esitatud arve alusel 20 kalendripäeva jooksul pärast arve saamist. Täitja poolt arvel esitatud maksumused peavad olema kooskõlas Lepingu Lisa 2 hinnapakkumuses esitatud Kauba ühikhinnaga.
   5. Arve vastu võetud Kauba eest tuleb esitada Kauba üleandmisele järgneva kuu esimesel nädalal digiarvena või pdf. formaadis aadressile [maanteeamet@arved.ee](mailto:maanteeamet@arved.ee). Arvele tuleb märkida Hankija kontaktisiku nimi ja Lepingu number.
6. Poolte vastutus
   1. Pooled kannavad Lepinguga võetud kohustuste täitmata jätmise või mittekohase täitmise eest Lepingu dokumentides ja õigusaktides ettenähtud vastutust.
   2. Pooled on kohustatud teineteisele hüvitama Lepingu mittetäitmise või mittekohase täitmisega tekitatud kahju täies ulatuses.
   3. Täitjal on õigus nõuda Hankijalt viivist Lepingu hinna tasumisega viivitamise korral 0,2% tähtaegselt tasumata arve summast iga tasumise tähtpäeva ületanud päeva eest.
   4. Hankijal on õigus nõuda Täitjalt leppetrahvi kuni 10% Tasust, kui Täitja oluliselt rikub Lepingust tulenevat kohustust. Oluliseks rikkumiseks loevad Pooled muuhulgas Kaubal esinevate puuduste kõrvaldamata jätmist, Kauba välja vahetamata jätmist. Leppetrahvinõude või teate leppetrahvinõude esitamise kavatsusest peab Hankija Täitjale esitama 6 kuu jooksul kohustuse rikkumise avastamisest arvates.
   5. Juhul, kui Täitja ei tarni õigeaegselt Hankija poolt Lepingu tingimuste kohaselt tellitud Kaupa, on Hankijal õigus nõuda Täitjalt leppetrahvi kuni 5000 eurot iga viivituses olnud päeva eest. Sõidukite registreerimismärkide väljastamine on olulise tähtsusega Hankija poolt pakutav avalik teenus, mis peab toimima katkematult, mistõttu eeldatakse Täitjalt kõrgendatud hoolsuskohustust Kauba tarnetähtaegade täitmisel.
   6. Hankija võib Kauba Lepingu tingimustele mittevastavusele tugineda seaduses sätestatud aegumistähtaja jooksul.
7. Garantii
   1. Täitja annab Kaubale 3 aastase garantii, mille tähtaeg hakkab kulgema Kauba ja saatelehe Hankijale üleandmise päevale järgnevast päevast.
   2. Garantii ei hõlma Kauba puudusi, mis on tekkinud pärast Kauba Hankijale üleandmist:
      1. Kauba mehaanilistest vigastustest (sealhulgas registreerimismärkidele aukude puurimine, värvimine, pindade mistahes muul viisil kahjustamine, paigaldamine või sellega seoses tekkinud deformatsioon);
      2. Kauba ebaõigest hooldamisest (eriti registreerimismärkide puhastamine);
      3. Kauba ebaõigest paigaldamisest. Täitja ei vastuta ühelgi juhul Kauba paigaldamise eest ega ole kohustatud andma selleks juhiseid.
   3. Hankijal on õigus nõuda Täitjalt pärast Kauba vastuvõtmist ilmnenud ja võimalike varjatud puuduste kõrvaldamist või Kauba väljavahetamist mõistliku aja jooksul. Hankija esitab Täitjale vastavasisulise Lepinguga samas vormis avalduse 5 tööpäeva jooksul puudustest teadasaamisest arvates.
   4. Garantii ajal kohustub Täitja kõrvaldama oma kulul kõik Kaubal esinevad puudused, välja arvatud need puudused, mida garantii ei hõlma, 10 päeva jooksul või sama aja jooksul vahetama Kauba välja.
8. Poolte kontaktisikud
   1. Täitja kontaktisik: AS TREV-2 Grupp liikluskorraldusvahendite tootmisjuht Tarmo Taube, tel.: (+372) 5394 0206, e-post: [Tarmo.Taube@trev2.ee](mailto:Tarmo.Taube@trev2.ee);
   2. Hankija kontaktisik: Maanteeameti haldustalituse peaspetsialist Maie Kuhi, tel: (+372) 503 2881, e-post: Maie.Kuhi@mnt.ee.
9. Lepingu kehtivus
   1. Leping jõustub selle allkirjastamisel ja kehtib kuni Lepingust tulenevate kohustuste täitmiseni.
   2. Pooltel on õigus Lepingust taganeda, kui teine Pool rikub oluliselt Lepingut. Lepingust taganenud Poolel on õigus nõuda teiselt Poolelt Lepingu rikkumisega tekitatud kahju hüvitamist täies ulatuses. Lepingust taganemisel Täitja süül on Hankijal õigus nõuda Täitjalt leppetrahvi 10% Lepingu taganemise ajaks tarnimata Kauba maksumusest (käibemaksuga). Hankijal on õigus nimetatud summa maha arvata Täitjale tasumisele kuuluvast summast.
   3. Leping loetakse koheselt lõppenuks, kui:
      1. Täitja tegevus lõpeb;
      2. kuulutatakse välja Täitja pankrot.
10. Muud tingimused
    1. Leping on sõlmitud elektroonilises vormis ja allkirjastatakse Poolte poolt digitaalselt.
    2. Lepingut võib muuta kooskõlas kehtivate õigusaktidega. Kirjalikult vormistamata Lepingu muudatused on tühised.
    3. Pooltevahelised Lepinguga seonduvad teated peavad olema Lepinguga samas vormis, välja arvatud Lepingus otseselt sätestatud juhtudel või juhul, kui need on informatiivse iseloomuga, millel ei ole õiguslikke tagajärgi.
    4. Pooltel on õigus Lepingust tulenevaid ja sellega seotud nõudeid ja kohustusi kolmandatele isikutele üle anda ainult teise Poole eelneval nõusolekul, mis on Lepinguga samas vormis. Mittekohaselt üle antud nõuete ja kohustuste osas jääb teise Poole ees vastutavaks nõuded ja/või kohustused üle andnud Pool.
    5. Pooled kohustuvad rakendama kõiki kohaseid meetmeid, et lahendada Lepingust tulenevad vaidlusküsimused läbirääkimiste teel, mitte kahjustades seejuures Poolte Lepingust ja seadusest tulenevaid õigusi ega huve. Kui kokkulepet nimetatud viisil ei saavutata, lahendatakse kõik Lepingust tulenevad vaidlused Harju Maakohtus.
    6. Kõigis küsimustes, mis ei ole reguleeritud Lepinguga, juhinduvad Pooled Eesti Vabariigi õigusaktidest.
11. Poolte allkirjad

Täitja: Hankija:

/allkirjastatud digitaalselt/ /allkirjastatud digitaalselt/

Tarvo Kuusk Priit Sauk

juhatuse liige peadirektor